Foto: AFP Yevroparlamentning fuqarolik erkinliklari, ichki va umumiy ishlar qo‘mitasi Gruziya fuqarolari uchun viza tartibini bekor qilish bo‘yicha kelishuvni ma’qulladi. Bu haqda RIA Novosti agentligi xabar tarqatgan. Bu masalada parlament qo‘mitasining 42 ovozi "ha" javobini bergan, 2 kishi qarshi bo‘lgan. Dekabr oyi boshida Yevroparlament va Yevropa Ittifoqi Kengashi vakillari Gruziya fuqarolarining YeI hududiga vizasiz qisqa muddatli safarlarga borishga ruxsat berish bo‘yicha dastlabki kelishuvga erishgandi. Kelishuvga ko‘ra, qoidalar buzilgan taqdirda YeI vizasiz rejimni bekor qilishi mumkinligi belgilangandi. Endilikda Gruziya fuqarolariga vizasiz rejimni joriy etish bo‘yicha qaror Yevroparlament tomonidan tasdiqlanishi kerak. Bu shu oyning o‘zida ro‘y berishi kutilmoqda.